CELEX: 32015R0097
Language: lt
Date: 2014-10-17 00:00:00
Title: 2014 m. spalio 17 d. Komisijos deleguotasis reglamentas (ES) 2015/97, kuriuo ištaisomos Deleguotojo reglamento (ES) Nr. 918/2012 nuostatos dėl informacijos apie reikšmingas grynąsias trumpąsias valstybės skolos vertybinių popierių pozicijas pranešimo  Tekstas svarbus EEE

23.1.2015   
            
            
               LT
            
            
               Europos Sąjungos oficialusis leidinys
            
            
               L 16/22
            
         KOMISIJOS DELEGUOTASIS REGLAMENTAS (ES) 2015/97
   2014 m. spalio 17 d.
   kuriuo ištaisomos Deleguotojo reglamento (ES) Nr. 918/2012 nuostatos dėl informacijos apie reikšmingas grynąsias trumpąsias valstybės skolos vertybinių popierių pozicijas pranešimo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. kovo 14 d. Europos Parlamento ir Tarybos reglamentą (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų (1), ypač į jo 3 straipsnio 7 dalį,
   kadangi:
   
               (1)
            
            
               Komisijos deleguotojo reglamento (ES) Nr. 918/2012 (2) 13 straipsnyje pagal Reglamento (ES) Nr. 236/2012 3 straipsnio 7 dalies c punkte suteiktą įgaliojimą patikslinamas grupės juridinių asmenų, turinčių su tam tikru emitentu susijusių ilgųjų ar trumpųjų pozicijų, pozicijų apskaičiavimo metodas. Deleguotojo reglamento (ES) Nr. 918/2012 13 straipsnyje pateikiamas tiek su išleistu akciniu kapitalu, tiek su išleistais valstybės skolos vertybiniais popieriais susijusių pozicijų apskaičiavimo metodas. Tačiau Deleguotojo reglamento (ES) Nr. 918/2012 13 straipsnio 3 dalyje šiuo metu nurodomos tik Reglamento (ES) Nr. 236/2012 5 straipsnyje nustatytos pranešimo apie reikšmingas grynąsias trumpąsias akcijų pozicijas ribos, nors jame taip pat turėtų būti nurodomos Reglamento (ES) Nr. 236/2012 7 straipsnyje nustatytos pranešimo apie reikšmingas grynąsias trumpąsias valstybės skolos vertybinių popierių pozicijas ribos;
            
         
               (2)
            
            
               todėl, siekiant išvengti teisinio netikrumo, Deleguotasis reglamentas (ES) Nr. 918/2012 turėtų būti atitinkamai ištaisytas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 918/2012 13 straipsnio 3 dalies pirmas sakinys pakeičiamas taip:
   
      „3.   Kai grynoji trumpoji pozicija pasiekia ar viršija informacijos pranešimo ribą pagal Reglamento (ES) Nr. 236/2012 5 ir 7 straipsnius arba informacijos atskleidimo ribą pagal 6 straipsnį, grupės juridinis asmuo pagal Reglamento (ES) Nr. 236/2012 5–11 straipsnius praneša ir atskleidžia informaciją apie trumpąją poziciją, susijusią su tam tikru emitentu, apskaičiuojamą pagal 1 dalį, jei pagal 2 dalį apskaičiuota grupės lygmens grynoji trumpoji pozicija nesiekia ar neviršija informacijos pranešimo ar atskleidimo ribos.“
   
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 17 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 86, 2012 3 24, p. 1.
   
      (2)  2012 m. liepos 5 d. Komisijos deleguotasis reglamentas (ES) Nr. 918/2012, kuriuo papildomos Europos Parlamento ir Tarybos reglamento (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų nuostatos, susijusios su apibrėžtimis, grynųjų trumpųjų pozicijų apskaičiavimu, padengtais valstybės kredito įsipareigojimų neįvykdymo apsikeitimo sandoriais, informacijos pranešimo ribomis, likvidumo ribomis apribojimams sustabdyti, dideliu finansinių priemonių vertės sumažėjimu ir neigiamais įvykiais (OL L 274, 2012 10 9, p. 1).